РЕГЛАМЕНТ ЗА ИЗПЪЛНЕНИЕ (ЕС) 2015/131 НА КОМИСИЯТА
от 23 януари 2015 година
за изменение на Регламент (ЕО) № 1235/2008 за определяне на подробни правила за прилагането на Регламент (ЕО) № 834/2007 на Съвета по отношение на режима за внос на биологични продукти от трети държави
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 834/2007 на Съвета от 28 юни 2007 г. относно биологичното производство и етикетирането на биологични продукти и за отмяна на Регламент (ЕИО) № 2092/91 (1), и по-специално член 33, параграфи 2 и 3 и член 38, буква г) от него,
като има предвид, че:
(1)
В приложение III към Регламент (ЕО) № 1235/2008 на Комисията (2) се съдържа списък с третите държави, чиито системи на производство и мерки за контрол за биологичното производство на земеделски продукти се признават за равностойни на тези, определени в Регламент (ЕО) № 834/2007.
(2)
В съответствие с член 33, параграф 2 от Регламент (ЕО) № 834/2007 Република Корея представи искане до Комисията да бъде включена в списъка от приложение III към Регламент (ЕО) № 1235/2008 по отношение на някои преработени селскостопански продукти. Беше представена информацията, която се изисква по членове 7 и 8 от посочения регламент. В резултат на прегледа на тази информация и последвалото обсъждане с органите на Република Корея, както и на проверката на място на правилата за производство и мерките за контрол, прилагани от Република Корея, се стигна до заключението, че в тази държава правилата, регулиращи производството и контрола на биологичното производство на преработени селскостопански продукти, предназначени за употреба като храна, са равностойни на нормите, определени в Регламент (ЕО) № 834/2007. Поради това Република Корея следва да бъде включена в списъка от приложение III към Регламент (ЕО) № 1235/2008 по отношение на преработените селскостопански продукти, предназначени за употреба като храна (продукти от категория D).
(3)
В приложение IV към Регламент (ЕО) № 1235/2008 се съдържа списък на контролните и надзорните органи, от чиято компетентност е да извършват контрол и да издават сертификати в трети държави за целите на установяване на равностойни правила. Поради включването на Република Корея в приложение III към посочения регламент, от приложение IV следва да бъдат заличени съответните контролни и надзорни органи, признати до момента за вноса на продукти от категория D от Република Корея.
(4)
Поради това приложения III и IV към Регламент (ЕО) № 1235/2008 следва да бъдат съответно изменени.
(5)
Република Корея се включва в списъка от приложение III към Регламент (ЕО) № 1235/2008, считано от 1 февруари 2015 г. С цел да се позволи на операторите да се адаптират към измененията на приложения III и IV към Регламент (ЕО) № 1235/2008, изменението на приложение IV следва да се прилага едва след изтичането на разумен период от време.
(6)
Мерките, предвидени в настоящия регламент, са в съответствие със становището на регулаторния Комитет по биологично производство,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 1235/2008 се изменя, както следва:
1)
Приложение III се изменя в съответствие с приложение I към настоящия регламент.
2)
Приложение IV се изменя в съответствие с приложение II към настоящия регламент.
Член 2
Настоящият регламент влиза в сила на седмия ден след датата на публикуването му в Официален вестник на Европейския съюз.
Член 1, точка 1 влиза в сила от 1 февруари 2015 г.
Член 1, точка 2 влиза в сила от 1 май 2015 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 23 януари 2015 година.